ការសម្ភាសន៍របស់បងប្រុស ជួង សារ៉ាន់

ធ្វើឡើងនៅភូមិមង់ទី៧ ឃុំមង់រៀង ស្រុកត្បូងឃ្មុំ ខេត្តត្បូងឃ្មុំ

ធ្វើឡើងនៅថ្ងៃទី១០ ខែ០៦ ឆ្នាំ២០១៨

ក៖ អ្នកសំភាសន៍ឈ្មោះ គង់ ចាន់ណាក់ ខ៖ អ្នកដែលត្រូវបានគេសំភាសន៍ឈ្មោះ ជួង សារ៉ាន់

ការសម្ភាសន៍ជីវប្រវត្តិសង្ខេបរបស់ឈ្មោះ ជួង សារ៉ាន់

ក៖ អញ្ចឹងដំបូង សូមជំរាបសួរបងប្រុស ខ្ញុំឈ្មោះគង់ ចាន់ណាក់ ហើយខ្ញុំមកពីគម្រោងជីវប្រវត្តិ ផ្ទាល់ខ្លួនរបស់ប្រជាជនកម្ពុជាដែលធ្វើឡើងដោយសាកលវិទ្យាល័យមួយនៅសហរដ្ឋអាមេរិច ដែលមានឈ្មោះថា សាកលវិទ្យាល័យ ប៊ី វ៉ាយ យ៉ូ​ ហើយដោយសារសាកលវិទ្យាល័យគាត់មាន គម្រោងដើម្បីថែរក្សាពីប្រវត្តិរបស់ប្រជាជនខ្មែរទុក ដើម្បីទុកអោយកូនចៅជំនាន់ក្រោយរបស់យើង គាត់បានស្គាល់អំពីប្រវត្តិរបស់ជីដូនជីតាហើយឪពុកម្តាយ។ ហើយសំរាប់ការសម្ភាសន៍នឹងយើងធ្វើ នៅភូមិមង់ទី៧ ឃុំមង់រៀង ស្រុកត្បូងឃុំ ខេត្តត្បូងឃ្មុំ ហើយការសម្ភាសន៍នេះធ្វើឡើងនៅថ្ងៃទី១០ ខែ០៦ ឆ្នាំ២០១៨។ ហើយអញ្ចឹងបងប្រុសសំរាប់ការសម្ភាសន៍នឹងយើងនឹងថតជាសំលេង ហើយ យើងនឹងថតជារូបភាពដើម្បីយើងអាចផ្ញើរទៅសាកលវិទ្យាល័យដើម្បីគាត់អាចដាក់លើវេបសាយ របស់សាកលវិទ្យាល័យ។ ហើយអញ្ចឹង តើបងប្រុស អាចអនុញ្ញាតអោយយើងយកសំលេងហើយ រូបថតបងប្រុសដាក់នៅលើវេបសាយរបស់សាកលវិទ្យាល័យបានទេ បងប្រុស?

ខ៖ បាទ បាន។

ក៖ ហើយអញ្ចឹងអរគុណច្រើនហើយបងប្រុស។ ជាដំបូងសុំសួរបងប្រុស​ តើបងប្រុសមានឈ្មោះអ្វីដែរ​ បងប្រុស?

ខ៖ ខ្ញុំមានឈ្មោះ ជួង សារ៉ាន់។

ក៖ បងប្រុសឈ្មោះ ជួង សារ៉ាន់! ហើយអញ្ចឹង តើបងប្រុសមានឈ្មោះហៅក្រៅទេ បងប្រុស?

ខ៖ ឈ្មោះ ស្រាន។

ក៖ អូ! ឈ្មោះស្រាន ន៎បងប្រុស! ហើយអញ្ចឹង នៅពេលក្មេងៗគេហៅឈ្មោះបងប្រុសថាម៉េចដែរ?

ខ៖ ពេលនៅក្មេងគេហៅឈ្មោះ ប៉ក់។

ក៖ ហើយអញ្ចឹង សំរាប់សព្វថ្ងៃនេះបងប្រុសមានអាយុប៉ុន្មានឆ្នាំហើយ បងប្រុស?

ខ៖ ខ្ញុំអាយុសែសិបប្រាំមួយឆ្នាំ។

ក៖ អូ! បងប្រុសអាយុសែសិបប្រាំមួយឆ្នាំហើយ។ ហើយអញ្ចឹង តើបងប្រុសនៅចាំទេថា បងប្រុសកើតនៅខែណាឆ្នាំណាដែរ បងប្រុស?

ខ៖ ខ្ញុំកើតនៅថ្ងៃទីដប់ ខែតុលា ឆ្នាំមួយពាន់ប្រាំបួនរយចិតសិបពីរ។

ក៖ អូ! ឆ្នាំមួយពាន់ប្រាំបួនរយចិតសិបពីរឆ្នាំ។ ហើយអញ្ចឹង បងប្រុសមាននៅចាំថាបងប្រុសកើតក្នុងឆ្នាំខ្មែរឆ្នាំអីទេ បងប្រុស?

ខ៖ ខ្ញុំកើតឆ្នាំឆ្លូវ។

ក៖ អូ! បងប្រុសកើតឆ្នាំឆ្លូវ។ ហើយអញ្ចឹងសំរាប់បងប្រុស តើបងប្រុសបានកើតនៅកន្លែងណាដែរ បងប្រុស?

ខ៖ ខ្ញុំកើតនៅភូមិមង់ទី៧នឹងម៉ង។

ក៖ អូ! បងប្រុសកើតនៅភូមិមង់ទី៧នឹងតែម្តង! ហើយអញ្ចឹង តើបងប្រុសអាចជួយរៀបរាប់ឈ្មោះភូមិ ឃុំ ស្រុក ដែលបងប្រុសបានកើត បានទេ?

ខ៖ កន្លែងខ្ញុំកើតគឺ ភូមិមង់ទី៧ ឃុំមង់រៀង ស្រុកត្បូងឃ្មុំ ខេត្តត្បូងឃ្មុំ។

ក៖ ហើយអញ្ចឹងសំរាប់បងប្រុស តើបងប្រុសមានបងប្អូនចំនួនប៉ុន្មាននាក់ដែរ បងប្រុស?

ខ៖ ខ្ញុំមានបងប្អូនទាំងអស់ប្រាំនាក់។

ក៖ ហើយអញ្ចឹង សំរាប់បងប្រុសជាកូនទីប៉ុន្មាននៅក្នុងក្រុមគ្រួសារ?

ខ៖ ខ្ញុំជាកូនទីពីរ។

ក៖ អូ! បងប្រុសជាកូនទីពីរ បន្ទាប់បងគេបង្អស់។ ហើយអញ្ចឹង តើបងប្អូនរបស់បងប្រុសមានស្រីប៉ុន្មាន ហើយប្រុសប៉ុន្មាននាក់ដែរ បងប្រុស?

ខ៖​ បងប្អូនរបស់ខ្ញុំមានស្រីបីនាក់ ហើយប្រុសពីរនាក់។

ក៖ ហើយអញ្ចឹង តើបងប្រុសអាចជួយរៀបរាប់ឈ្មោះរបស់បងប្អូនរបស់បងប្រុសទាំងប្រាំនាក់ បានទេ បងប្រុស?

ខ៖ បាន បងស្រីរបស់ខ្ញុំនោះគាត់ស្លាប់ហើយ គាត់ឈ្មោះ ជួង សារិន បន្ទាប់មករូបខ្ញុំ ជួង សារ៉ាន់ បន្ទាប់មកទៀតប្អូនរបស់ខ្ញុំ ឈ្មោះ ស្រ៊ីម ស្រស់ ហើយបន្ទាប់មកទៀតឈ្មោះ ស៊្រីម សារ៉ុម ហើយមួយទៀតឈ្មោះ ស៊្រីម សារឿន។

ក៖ ហ្នឹងហើយ! ហើយអញ្ចឹង បងប្រុសមាននៅចាំទេថាពេលនៅក្មេងៗ តើបងប្រុសចូលចិត្តធ្វើអ្វីខ្លះជាមួយបងប្អូនរបស់បងប្រុស?

ខ៖ ពេលនៅក្មេងៗចូលចិត្តរត់លេងជាមួយគ្នា ហើយនឹងចូលចិត្តធ្វើស្រែចំការជាមួយគ្នា ខ្ញុំជាកសិករនឹងត្រូវធ្វើស្រែចំការជាចំបាច់។

ក៖ ហើយអញ្ចឹង សំរាប់បងប្អូនរបស់បងប្រុស សព្វថ្ងៃនេះពួកគាត់ធ្វើការងារអ្វីដែរ បងប្រុស?

ខ៖ បងប្អូនរបស់ខ្ញុំពួកគាត់ធ្វើស្រែទាំងអស់គ្នា។

ក៖ ហើយអញ្ចឹង សព្វថ្ងៃនេះបងប្អូនរបស់បងប្រុសពួកគាត់របស់នៅកន្លែងណាខ្លះដែរ​ បងប្រុស?

ខ៖ ពួកគាត់រស់នៅក្នុងភូមិនឹងដែរ។

ក៖ អូ! អត់មាននរណាគេចេញទៅនៅស្រុកផ្សេងទេ បងប្រុស?

ខ៖ អត់ទេ នៅជុំគ្នានៅក្នុងភូមិនឹង។

ក៖​ ហើយអញ្ចឹងសំរាប់បងប្អូនរបស់បងប្រុស តើមានប៉ុន្មានដែលបានស្លាប់ដែរ បងប្រុស?

ខ៖ មានតែបងស្រីមួយទេ។

ក៖ ហើយអញ្ចឹង បងស្រីរបស់បងប្រុសគាត់បានស្លាប់ដោយសារមូលហេតុអ្វីដែរ បងប្រុស?

ខ៖ ​គាត់កើតជម្ងឺរបងឆ្អឹងខ្នង។

ក៖​ អូ! គាត់កើតជម្ងឺរបេងឆ្អឹងខ្នង។ ហើយអញ្ចឹង សំរាប់ម្តាយរបស់បងប្រុសគាត់មានឈ្មោះអ្វីដែរ បងស្រី?

ខ៖ ម្តាយរបស់ខ្ញុំគាត់ឈ្មោះ ខាត់ ហេង។

ក៖ ហើយអញ្ចឹង សព្វថ្ងៃនេះ តើម្តាយរបស់បងប្រុសគាត់មានអាយុប៉ុន្មានឆ្នាំហើយ បងប្រុស?

ខ៖ ម្តាយរបស់ខ្ញុំគាត់មានអាយុចិតសិបមួយឆ្នាំហើយ។

ក៖ ហើយអញ្ចឹង ម្តាយរបស់បងប្រុសគាត់បានកើតនៅកន្លែងណាដែរ បងប្រុស?

ខ៖ ម្តាយរបស់ខ្ញុំគាត់បានកើតនៅនឹងភូមិនឹងដែរ។

ក៖ អូ! គាត់បានកើតនៅនឹងភូមិនឹងដែរ ស្រុកកំណើតទាំងអស់គ្នានៅជុំគ្នាទាំងអស់តែម្តង បងប្រុស។ ហើយអញ្ចឹង តើបងប្រុសមាននៅចាំទេថា គាត់បានកើតនៅពេលណាទេ បងប្រុស?

ខ៖ អូ! អត់ចាំផង។

ក៖ ហើយអញ្ចឹង តើបងប្រុសដឹងទេថា គាត់កើតនៅក្នុងឆ្នាំខ្មែរយើងឆ្នាំអីទេ បងប្រុស?

ខ៖ ម្តាយរបស់ខ្ញុំគាត់កើតឆ្នាំជូត។

ក៖ ហើយអញ្ចឹង តើម្តាយរបស់បងប្រុសគាត់មានជីវិតរស់នៅរាល់ថ្ងៃតើមែនទេ បងប្រុស?

ខ៖ បាទ! គាត់រស់នៅរាល់ថ្ងៃ។

ក៖ ហើយអញ្ចឹង សំរាប់សព្វថ្ងៃនឹងម្តាយរបស់បងប្រុសគាត់ប្រកបមុខរបរអីគេដែរ បងប្រុស?

ខ៖ អូ! ឥលូវគាត់ទៅតែវត្ត។

ក៖ អូ! គាត់កាន់សីលហើយ។ តែសំរាប់កាលពីគាត់នៅពីក្មេងៗ តើគាត់ប្រកបមុខរបរអ្វីចិញ្ចឹមជីវិតដែរ​ បងប្រុស?

ខ៖ ម្តាយរបស់ខ្ញុំគាត់ធ្វើស្រែដែរនឹង។

ក៖ អូ! គាត់ធ្វើស្រែដែរ! ហើយអញ្ចឹង សំរាប់ម្តាយរបស់បងប្រុសគាត់មានចរិតយ៉ាងម៉េចដែរ បងប្រុស?

ខ៖ ម្តាយរបស់ខ្ញុំគាត់មានចរិតស្លូតបូត។

ក៖ ហើយអញ្ចឹង សំរាប់ឪពុករបស់បងប្រុសគាត់មានឈ្មោះអ្វីដែរ បងប្រុស?

ខ៖ ឪពុករបស់ខ្ញុំគាត់ឈ្មោះ ជួង ស៊្រីន។

ក៖ ជួង ស្រ៊ីន! ហើយអញ្ចឹង សំរាប់សព្វថ្ងៃនេះគាត់មានអាយុប៉ុន្មានឆ្នាំហើយ បងប្រុស?

ខ៖ ឪពុករបស់ខ្ញុំគាត់ស្លាប់បាត់ហើយ។

ក៖ ហើយអញ្ចឹង តើឪពុករបស់បងប្រុសគាត់កើតនៅកន្លែងណាដែរ បងប្រុស?

ខ៖ ឪពុករបស់ខ្ញុំគាត់កើតនៅភូមិជើងខាល ឃុំមង់រៀវ ស្រុកត្បូងឃ្មុំ ខេត្តត្បូងឃ្មុំ។

ក៖ អូ! គាត់កើតនៅភូមិជើងខាល! ហើយអញ្ចឹង ឪពុករបស់បងប្រុសគាត់បានស្លាប់ប៉ុន្មានឆ្នាំហើយ បងប្រុស?

ខ៖ អូ! ឪពុករបស់ខ្ញុំគាត់ស្លាប់តាំងពីឆ្នាំពីរពាន់ពីរមក។

ក៖ អូ! គាត់ស្លាប់ឆ្នាំពីរពាន់ពីរ។​ ហើយអញ្ចឹងពេលដែលឪពុករបស់បងប្រុសគាត់ស្លាប់ តើគាត់មានអាយុប៉ុន្មានឆ្នាំហើយ បងប្រុស?

ខ៖ ឪពុករបស់ខ្ញុំពេលគាត់ស្លាប់នឹងគាត់មានអាយុហុកសិបពីរឆ្នាំ។

ក៖ អូ! ពេលដែលគាត់ស្លាប់គាត់មានអាយុហុកសិបពីរឆ្នាំ។ ហើយអញ្ចឹងពេលដែលឪពុករបស់បងប្រុសស្លាប់ តើបងប្រុសមានអាយុប៉ុន្មានឆ្នាំហើយបងប្រុស?

ខ៖ ភ្លេចហើយ។

ក៖ អូ! បងប្រុសភ្លេចហើយ អត់បានគិតទេ តែគ្រាន់តែដឹងថាពេលដែលគាត់បានស្លាប់នឹងគាត់មានអាយុហុកសិបពីរឆ្នាំ។ ហើយអញ្ចឹង តើឪពុករបស់បងប្រុសគាត់ស្លាប់ដោយសារមូលហេតុអ្វីដែរ បងប្រុស?

ខ៖ ឪពុករបស់ខ្ញុំគាត់ស្លាប់ដោយសារជម្ងឺលើសឈាម ហើយនឹងជម្ងឺក្រពះ។

ក៖​ អូ! គាត់ស្លាប់ដោយសារជម្ងឺក្រពះ ហើយនឹងជម្ងឺលើសឈាម អញ្ចឹងគាត់ស្លាប់ដោយសារជម្ងឺ។ ហើយអញ្ចឹងសំរាប់ឪពុករបស់បងប្រុសកាលគាត់នៅរស់ តើគាត់ប្រកបមុខរបរអ្វីដែរ បងប្រុស?

ខ៖ ឪពុករបស់ខ្ញុំគាត់ធ្វើស្រែដែរ។

ក៖ ហើយអញ្ចឹង ក្រៅពីធ្វើស្រែ តើឪពុករបស់បងប្រុសគាត់មានធ្វើការអីផ្សេងទៀតទេ បងប្រុស?

ខ៖ ឪពុករបស់ខ្ញុំគាត់ជាជាងឈើ។

ក៖ អូ! គាត់ជាជាងឈើ ធ្វើផ្ទះមែនទេបងប្រុស?

ខ៖ អត់ទេ គាត់ធ្វើគ្រប់មុខដែរនឹង។

ក៖ អូ! គាត់ធ្វើតុទូ គ្រែអីចឹងទៅ! ហើយអញ្ចឹង សំរាប់ឪពុករបស់បងប្រុសគាត់ជាមនុស្សបែបណាដែរ បងប្រុស?

ខ៖ អូ! ឪពុករបស់ខ្ញុំគេរាប់អានគាត់ច្រើនណាស់ គាត់រស់រាយរាក់ទាក់ណាស់។

ក៖ ហើយអញ្ចឹង បងប្រុសមាននៅចាំសាច់រឿងខ្លះៗពីជីវិតរបស់ឪពុកម្តាយរបស់បងប្រុសទេ?

ខ៖ គាត់និយាយថាកាលជំនាន់សម្តេចតាដែលគេថា ‍«ជយោ! សម្តេចឪអ្នកណាមិនទៅកាប់ចោល» កាលនោះគាត់ក៏បានទៅដែរ គាត់ទៅដល់ភ្នំពេញដើម្បីធ្វើបាតុកម្ម។

ក៖ ហើយអញ្ចឹង តើបងប្រុសមាននៅចាំឈ្មោះជីដូនជីតាខាងម្តាយរបស់បងប្រុសទេ?

ខ៖ ជីដូនជីតារបស់ម្តាយរបស់ខ្ញុំ ឪពុកឈ្មោះ យោ ខាត់ ហើយម្តាយឈ្មោះ យឹម អៀង។

ក៖ យោ ខាត់ ហើយ យឹម អៀង។ ហើយអញ្ចឹង ជីដូនជីតាខាងម្តាយរបស់បងប្រុសពួកគាត់កើតពេលណាបងប្រុសមាននៅចាំទេ?

ខ៖ អត់ដឹងគាត់កើតនៅពេលណាទេ។ ហើយអញ្ចឹង ពេលដែលបងប្រុសកើតមកនៅទាន់ពេលដែលជីដូនជីតាខាងម្តាយរបស់បងប្រុសនៅរស់ទេ?

ខ៖ ខ្ញុំកើតមកទាន់ពួកគាត់នៅរស់ តែខ្ញុំនៅតូច។

ក៖ ហើយអញ្ចឹង ជីដូនជីតាខាងម្តាយរបស់បងប្រុសពួកគាត់បានស្លាប់ពេលណាបងប្រុសមាននៅចាំទេ បងប្រុស?

ខ៖ អត់ចាំទេ នៅតូចភ្លេចហើយ។

ក៖ ហើយអញ្ចឹង ពេលដែលជីដូនជីតាខាងម្តាយរបស់បងប្រុសស្លាប់នឹង តើបងប្រុសអាយុប្រហែលប៉ុន្មានឆ្នាំដែរ បងប្រុស?

ខ៖ កាលនឹងគាត់អាយុប៉ែតជាង តែមិនដឹងថាប៉ែតប៉ុន្មានទេ។

ក៖ អូ! អញ្ចឹងកាលគាត់ស្លាប់នឹងគាត់អាយុប៉ែតជាង។ ហើយអញ្ចឹងពេលនឹងបងប្រុសអាយុប្រហែលប៉ុន្មានឆ្នាំដែរ បងប្រុស?

ខ៖ កាលនោះខ្ញុំអាយុប្រហែលបួនប្រាំឆ្នាំអីនឹង។

ក៖ អូ! កាលនោះបងប្រុសអាយុប្រហែលបួនប្រាំឆ្នាំទេ។ ហើយអញ្ចឹង ជីដូនជីតាខាងម្តាយរបស់បងប្រុសពួកគាត់បានស្លាប់នៅកន្លែងណាដែរ បងប្រុស?

ខ៖ ជីដូនជីតាខាងម្តាយរបស់ខ្ញុំពួកគាត់ស្លាប់នៅនឹងភូមិនឹងដែរ។

ក៖ អូ! ពួកគាត់បានស្លាប់នៅនឹងភូមិនឹងដែរ នៅនឹងភូមិមង់យើងដែរ។ ហើយអញ្ចឹង បងប្រុសធ្លាប់មានអនុស្សាវរីយ៍អីល្អៗជាមួយជីដូនជីតាខាងម្តាយរបស់បងប្រុសទេ?

ខ៖ ខ្ញុំនៅតូចអត់ចាំទេ។

ក៖ ហើយអញ្ចឹង តើបងប្រុសនៅចាំឈ្មោះជីដូនជីតាខាងឪពុករបស់បងប្រុសទេ?

ខ៖ ជីដូនជីតាខាងឪពុករបស់ខ្ញុំ​ តាឈ្មោះ កុយ ជួង ហើយយាយឈ្មោះ កើត អាន។

ក៖ ហើយអញ្ចឹង ជីដូនជីតាខាងឪពុករបស់បងប្រុសពួកគាត់កើតនៅពេលណា តើបងប្រុសមាននៅចាំទេ?

ខ៖ ខ្ញុំអត់ចាំទេ។

ក៖ ហើយអញ្ចឹង តើជីដូនជីតាខាងឪពុករបស់បងប្រុសពួកគាត់បានកើតនៅកន្លែងណាដែរ បងប្រុស?

ខ៖ ជីដូនជីតាខាងឪពុករបស់ខ្ញុំពួកគាត់បានកើតនៅភូមិជើងខាល។

ក៖ ហើយអញ្ចឹង តើជីដូនជីតាខាងឪពុករបស់បងប្រុសពួកគាត់បានស្លាប់នៅពេលណា បងប្រុសមាននៅចាំទេ?

ខ៖ គាត់ស្លាប់ក្នុងឆ្នាំមួយពាន់ប្រាំបួនរយប៉ែតប្រាំ។

ក៖ ហើយនឹង តើតា ឬក៏យាយ ដែរបងប្រុស?

ខ៖ នឹងតា។

ក៖ អូ! អញ្ចឹងតាស្លាប់ក្នុងឆ្នាំមួយពាន់ប្រាំបួនរយប៉ែតសិបប្រាំ។ ហើយចុះយាយបានស្លាប់នៅពេលណាដែរ បងប្រុស?

ខ៖ យាយបានស្លាប់ក្នុងឆ្នាំមួយពាន់ប្រាំបួនរយកៅសិបពីរ។

ក៖ អូ! យាយស្លាប់ឆ្នាំមួយពាន់ប្រាំបួនរយកៅសិបពីរ។ ហើយអញ្ចឹង សំរាប់ជីដូនជីតាខាងឪពុករបស់បងប្រុសពួកគាត់បានស្លាប់ដោយសារមូលហេតុអ្វីដែរ បងប្រុស?

ខ៖ ជីដូនជីតាខាងឪពុករបស់ខ្ញុំពួកគាត់ស្លាប់ដោយសារជម្ងឺ។

ក៖ ហើយអញ្ចឹង តើជីដូនជីតាខាងឪពុករបស់បងប្រុសពួកគាត់បានស្លាប់នៅកន្លែងណាដែរ បងប្រុស? គាត់ស្លាប់នៅភូមិមង់ ឬមួយគាត់ស្លាប់នៅភូមិជើងខាល?

ខ៖ ជីដូនជីតាខាងឪពុករបស់ខ្ញុំគាត់ស្លាប់នៅភូមិជើងខាល។

ក៖ អូ! ពួកគាត់ស្លាប់នៅភូមិជើងខាល។ ហើយអញ្ចឹង តើបងប្រុសធ្លាប់មានអនុស្សាវរីយ៍អីល្អៗជាមួយជីដូនជីតាខាងឪពុករបស់បងប្រុសទេ?

ខ៖ តាខាងឪពុករបស់ខ្ញុំនឹងគាត់ជាជាងឈើដែរ ជាងផ្ទះជាងអីនឹងណា ហើយគាត់ជាជាងកាត់សក់ទៀត ពេលដែលខ្ញុំមានអាយុដប់បួន ដប់ប្រាំឆ្នាំនឹងខ្ញុំទៅនៅជាមួយគាត់នឹង ខ្ញុំឡើងត្នោតនៅនឹងផ្ទះគាត់នឹង ត្នោតនៅជុំវិញផ្ទះគាត់នឹង ហើយយាយតានឹងគាត់អប់រំប្រដៅខ្ញុំអោយធ្វើល្អ។

ក៖ ហើយអញ្ចឹង តើក្រុមគ្រួសារបងប្រុសរស់នៅក្នុងខេត្តនេះអស់រយៈពេលប៉ុន្មានឆ្នាំហើយ បងប្រុស?

ខ៖ ខ្ញុំរស់នៅទីនេះអស់រយៈពេលសែសិបប្រាំមួយឆ្នាំហើយ។

ក៖ អូ! អញ្ចឹងមានន័យថាតាំងពីតូចមករស់នៅនឹងរហូតអត់ដែលផ្លាស់ប្តូរទៅកន្លែងណាទេ។ ហើយអញ្ចឹង បងប្រុសមានសាច់ញាតិដទៃដែលរស់នៅក្រៅប្រទេសខែ្មរទេ បងប្រុស?

ខ៖ អត់មានទេ។

ក៖ ហើយអញ្ចឹង តើភរិយារបស់បងប្រុសគាត់មានឈ្មោះអ្វីដែរ បងប្រុស?

ខ៖ ភរិយារបស់ខ្ញុំគាត់ឈ្មោះ សា ធៀប។

ក៖ សា ធៀប! ហើយអញ្ចឹង បងប្រុសហើយនឹងបងស្រីបានរៀបអាពាហ៍ពិពាហ៍នៅពេលណាដែរ បងប្រុស?

ខ៖ យើងបានរៀបអាពាហ៍ពិពាហ៍នៅក្នុងឆ្នាំមួយពាន់ប្រាំបួនរយកៅសិបបី។

ក៖ បងប្រុសបានរៀបអាពាហ៍ពិពាហ៍ក្នុងឆ្នាំមួយពាន់ប្រាំបួនរយកៅសិបបី។ ហើយអញ្ចឹង មកដល់សព្វថ្ងៃនេះបងប្រុសបានរៀបអាពាហ៍ពិពាហ៍បានរយៈពេលប៉ុន្មានឆ្នាំហើយ បងប្រុស?

ខ៖ ខ្ញុំរៀបអាពាហ៍ពិពាហ៍បានប្រហែលជាម្ភៃប្រាំឆ្នាំហើយ។

ក៖ ហើយអញ្ចឹង ពេលដែលបងប្រុសរៀបអាពាហ៍ពិពាហ៍នឹង តើបងប្រុសមានអាយុប៉ុន្មានឆ្នាំហើយ​ បងប្រុស?

ខ៖ ពេលរៀបអាពាហ៍ពិពាហ៍នឹងខ្ញុំមានអាយុម្ភៃបួនឆ្នាំ។

ក៖ ហើយអញ្ចឹង តើបងប្រុសបានរៀបអាពាហ៍ពិពាហ៍នៅកន្លែងណាដែរ បងប្រុស?

ខ៖ ខ្ញុំបានរៀបអាពាហ៍ពិពាហ៍នៅនឹង នៅនឹងភូមិនឹង ភូមិមង់ទី៧។

ក៖ ហើយអញ្ចឹង ការៀបអាពាហ៍ពិពាហ៍នឹង រៀបចំឡើងដោយឪពុកម្តាយ ឬក៏បងប្រុសអ្នករៀបចំឡើងដោយខ្លួន​​​ឯង?

ខ៖ ឪពុកម្តាយគាត់ជាអ្នករៀបចំអោយ។

ក៖ អូ! ឪពុកម្តាយរបស់លោកពួជាអ្នករៀបចំអោយ។ ហើយអញ្ចឹង ការៀបអាពាហ៍ពិពាហ៍នឹងមានថ្លៃជំនួនទេ បងប្រុស?

ខ៖ មាន។

ក៖ ហើយអញ្ចឹង កាលនឹងថ្លៃជំនួននឹង​ ប៉ុន្មានដែរ បងប្រុស?

ខ៖ កាលនឹងគាត់បង្គាប់ដប់តុ។

ក៖ អូ! កាលនឹងគេបង្អាប់ជាតុ អត់គិតជាលុយទេ​ បងប្រុស?

ខ៖ បាទ គេគិតជាតុ។

ក៖ មិនដូចឥលូវទេ ប្រាំពាន់ដូល្លារ បីពាន់ដូល្លារ។ ហើយអញ្ចឹង បងប្រុសមាននៅចាំទេថា ពេលដែលបងប្រុសបានជួបជាមួយបងស្រីជាលើកដំបូងនៅកន្លែងណាដែរ បងប្រុស? ឬក៏បងប្រុសមិនដែលបានជួបគ្នារហូតដល់ថ្ងៃការម៉ងបានជួបគ្នា?

ខ៖ ជួបគ្នារហូតតើ។

ក៖ ហើយអញ្ចឹង បងប្រុសជាគាត់ជាលើកដំបូងនៅកន្លែងណាដែរ?

ខ៖ ជួបនៅនឹង។

ក៖ អូ! ជួបនៅនឹង! តើបងប្រុសកំពុងធ្វើអីបានជួបគាត់?

ខ៖ ផ្ទះយើងនៅជាប់គ្នា។

ក៖ អូ! ផ្ទះបងប្រុសនៅជាប់គ្នាជាមួយគាត់។ ហើយអញ្ចឹង សំរាប់អាពាហ៍ពិពាហ៍របស់បងប្រុសមានកូនចំនួនប៉ុន្មាននាក់ដែរ បងប្រុស?

ខ៖ អាពាហ៍ពិពាហ៍របស់ខ្ញុំមានកូនចំនួនពីរនាក់។

ក៖ ហើយអញ្ចឹង​ កូនរបស់បងប្រុសមានប្រុសប៉ុន្មាន ហើយស្រីប៉ុន្មាននាក់ដែរ បងប្រុស?

ខ៖ កូនរបស់ខ្ញុំមានប្រុសម្នាក់ ហើយស្រីម្នាក់។

ក៖ ហើយអញ្ចឹង តើបងប្រុសអាចជួយរៀបរាប់ឈ្មោះកូនទាំងពីរនាក់បានទេ បងប្រុស?

ខ៖ កូនប្រុសបងឈ្មោះ រ៉ាន់ គឹម ស្រ៊េង ហើយកូនស្រីឈ្មោះ រ៉ាន់ ស្រីហាច។

ក៖ ហើយអញ្ចឹងសំរាប់កូនរបស់បងស្រីទីមួយនឹង សព្វ​ថ្ងៃនេះគាត់មានអាយុប៉ុន្មានឆ្នាំហើយ?

ខ៖ កូនរបស់ខ្ញុំទីមួយនឹងគាត់មានអាយុម្ភៃបួនឆ្នាំហើយ។

ក៖ អូ! គាត់មានអាយុម្ភៃបួនឆ្នាំហើយ។ ហើយអញ្ចឹង សំរាប់សព្វថ្ងៃនេះគាត់ធ្វើការងារអ្វីដែរ បងប្រុស?

ខ៖ សព្វថ្ងៃនេះគាត់ចាក់ឆ្នាំង។

ក៖ អូ! គាត់ចាក់ឆ្នាំង! ហើយអញ្ចឹង តើគាត់ចាក់ឆ្នាំងនៅកន្លែងណាដែរ បងប្រុស?

ខ៖ គាត់ចាក់ឆ្នាំងនៅ ស្គន់។

ក៖ ហើយអញ្ចឹង សំរាប់កូនទីពីររបស់បងប្រុស សព្វថ្ងៃនេះគាត់មានអាយុប៉ុន្មានឆ្នាំហើយ បងប្រុស?

ខ៖ កូនទីពីររបស់ខ្ញុំសព្វថ្ងៃនេះគាត់មានអាយុដប់ប្រាំបីឆ្នាំ។

ក៖ ហើយអញ្ចឹង​ សំរាប់សព្វថ្ងៃនេះគាត់ធ្វើអ្វីដែរ បងប្រុស?

ខ៖ សព្វថ្ងៃនេះគាត់នៅរៀននៅភ្នំពេញ។

ក៖ អូ! គាត់រៀននៅភ្នំពេញ! ហើយអញ្ចឹងគាត់រៀនថ្នាក់ទីប៉ុន្មានហើយ ឬមួយគាត់បានចូលសាលកវិទ្យាល័យហើយ បងប្រុស?

ខ៖ គាត់អត់ចូលសាកលវិទ្យាល័យទេ គាត់រៀននៅសាលាតែមិនមែនជាសាលារដ្ឋទេ។

ក៖ ហើយអញ្ចឹង តើគាត់រៀនជំនាញ ឬមួយរៀនអ្វីដែរ បងប្រុស?

ខ៖ គាត់រៀនកុំព្យូទ័រ ហើយនឹងភាសាអង់គ្លេស។

ក៖ អូ! គាត់រៀនកុំព្យូទ័រ ហើយនឹងភាសាអង់គ្លេស! ល្អណាស់បងប្រុស! ហើយអញ្ចឹង បងប្រុសធ្លាប់មានបទពិសោធន៍អ្វីល្អៗជាមួយកូនរបស់បងប្រុសទេ? ដូចជាដើរលេងជាមួយគ្នា ឬធ្វើអីជាមួយគ្នាល្អៗ មានទេ?

ខ៖ មាន។

ក៖ ហើយអញ្ចឹង តើបងប្រុសចេះអាននិងសរសេរអក្សរខ្មែរទេ បងប្រុស?

ខ៖ ចេះ គ្រាន់តែថាល្អមិនល្អមិនដឹងដែរ តែចេះ។

ក៖ ចេះអាន ចេះសរសេរមើលបាន! ហើយអញ្ចឹង ក្រៅពីភាសាខ្មែរ តើបងប្រុសមានចេះភាសាអ្វីផ្សេងទៀតទេ បងប្រុស?

ខ៖ អត់ចេះទេ។

ក៖ ហើយអញ្ចឹង បងប្រុសបានរៀនដល់ថ្នាក់ទីប៉ុន្មានដែរ បងប្រុស?

ខ៖ ខ្ញុំរៀនបានត្រឹមថ្នាក់ទីប្រាំពីរ។

ក៖ ហើយអញ្ចឹង កាលបងប្រុសរៀននឹង តើបងប្រុសរៀននៅសាលាណាដែរ បងប្រុស?

ខ៖ ខ្ញុំរៀននៅ សាលាបឋមសិក្សាព្រៃកោះ។

ក៖ អូ! បងប្រុសរៀននៅសាលាបឋបសិក្សាព្រៃកោះ។

ខ៖ ហើយពេលដែលខ្ញុំឡើងដល់អនុវិទ្យាល័យ ខ្ញុំទៅរៀននៅសួង។

ក៖ ហើយអញ្ចឹង អនុវិទ្យាល័យនៅសួងនឹង មានឈ្មោះម៉េចដែរ បងប្រុស?

ខ៖ បច្ចុប្បន្នឈ្មោះ វិទ្យាល័យហ៊ុនសែនសួង។

ក៖ ហើយអញ្ចឹង តើបងប្រុសមានមិត្តភក្តិស្និតស្នាលដែលធំធាត់មកជាមួយគ្នាតាំងពីក្មេងមកទេ?

ខ៖ មាន។

ក៖ ហើយអញ្ចឹង តើគាត់មានឈ្មោះអ្វីដែរ បងប្រុស?

ខ៖ គាត់ឈ្មោះ សាធ កែវ។

ក៖ ហើយអញ្ចឹង សព្វថ្ងៃនេះគាត់មានអាយុប៉ុន្មានឆ្នាំហើយ បងប្រុស?

ខ៖​ គាត់អាយុបងខ្ញុំមួយឆ្នាំ គាត់អាយុសែសិបប្រាំពីរឆ្នាំ។

ក៖ ហើយអញ្ចឹង សព្វថ្ងៃនេះគាត់ធ្វើការងារអ្វីដែរ បងប្រុស?

ខ៖ គាត់សព្វថ្ងៃនេះធ្វើស្រែដែរ។

ក៖ ហើយអញ្ចឹង សព្វថ្ងៃនេះបងប្រុសហើយនឹងគាត់នៅតែទាក់ទងគ្នារាល់ថ្ងៃដែរមែនទេ បងប្រុស?

ខ៖ បាទ នៅតែទាក់ទងគ្នារាល់ថ្ងៃ។

ក៖ ហើយអញ្ចឹង កាលបងប្រុសនៅក្មេង តើបងប្រុសចូលចិត្តធ្វើអ្វីខ្លះជាមួយមិត្តភក្តិស្និតស្នាលរបស់បងប្រុស?

ខ៖ កាលពីក្មេងចូលចិត្តរត់លេង ហើយប្រលែងគ្នាជាមួយគាត់ មើលក្របី មើលគោជាមួយគ្នា។

ក៖ ហើយអញ្ចឹង សព្វថ្ងៃនេះបងប្រុសមានធ្វើស្រែចំការទេ បងប្រុស?

ខ៖ បាទ ធ្វើ។

ក៖ ហើយអញ្ចឹង ក្រៅពីធ្វើស្រែចំការ តើបងប្រុសមានប្រកបមុខរបរអ្វីផ្សេងដើម្បីចិញ្ចឹមជីវិតទេ បងប្រុស?

ខ៖ មាន។

ក៖ ធ្វើអ្វីដែរ បងប្រុស?

ខ៖ ធ្វើសំណង់បន្តិចបន្តួចទៅ ហើយដាំបន្លែបន្តិចបន្តួចទៅ។

ក៖ ហើយអញ្ចឹង បងប្រុសគិតថា ជីវិតរបស់បងប្រុសតាំងពីក្មេងរហូតមកដល់ពេលនេះ តើជីវិតរបស់បងប្រុសមានការផ្លាស់ប្តូរទេ បងប្រុស?

ខ៖ បាទ មានការផ្លាស់ប្តូរដែរ។

ក៖ ហើយអញ្ចឹង ជីវិតរបស់បងប្រុសមានការផ្លាស់ប្តូរអ្វីខ្លះដែរ បងប្រុស?

ខ៖ ផ្លាស់ប្តូរថា កាលពីមុននៅក្មេងតែឥលូវយើងចាស់ទៅហើយកំលាំងក៏អន់ថយដែរ។

ក៖ ហើយអញ្ចឹង សំរាប់ខាងជីវិតវិញ ដូចជាការលំបាកតើមានការផ្លាស់ប្តូរទេ បងប្រុស?

ខ៖ ការលំបាក នៅតែលំបាក។

ក៖ អូ! នៅតែលំបាកដូចនៅពីក្មេងដែរ។ ហើយអញ្ចឹងសំរាប់ម្ហូបវិញ តើមានម្ហូបណាដែលបងប្រុសចូលចិត្តហូបជាងគេទេ?

ខ៖ ម្ហូបចូលចិត្តហូបជាងគេដូចជា សម្លកកូរ។

ក៖ ហើយអញ្ចឹង សំរាប់ល្បែងប្រជាប្រិយខ្មែរដូចជា បោះឈូង ទាញព្រ័ត្រ ចោលអង្គញ់ តើបងប្រុសមានចូលចិត្តលេងល្បែងអីទេ តាំងពីក្មេងមក?

ខ៖ ខ្ញុំចូលចិត្តលេងបោះឈូង។

ក៖ អូ! បងប្រុសចូលចិត្តលេងបោះឈូង។ ហើយអញ្ចឹង សំរាប់បទចម្រៀងវិញ តើមានបទចម្រៀងណាដែលបងប្រុសចូលចិត្តស្តាប់ពីក្មេងមក ហើយរៀនច្រៀងតាមអីចឹង មានទេ បងប្រុស?

ខ៖ មានតើ។

ក៖ ហើយអញ្ចឹង ជាប្រភេទបងអ្វីដែរ​ បងប្រុស?

ខ៖ បទរបស់លោកតា ស៊ីន ស៊ីសាមុតនឹង។

ក៖ តែវាជារបៀបបទមនោសញ្ចេតនា ឬក៏បទរាំវង់ រាំអីចឹង?

ខ៖ បើបទចូលចិត្តនោះគឺបទមនោសញ្ចេតនា។

ក៖ អូ! បងប្រុសចូលចិត្តស្តាប់បទមនោសញ្ចេតនា។ ហើយអញ្ចឹង នៅក្នុងក្រុមគ្រួសាររបស់បងប្រុសមាននរណាម្នាក់ដែលគាត់ចេះលេងឧបករណ៍ភ្លេងទេ បងប្រុស?

ខ៖ អត់មានទេ។

ក៖ អត់មានសោះតែម្តង! ហើយអញ្ចឹង សំរាប់កាលនៅក្មេងៗ តើផ្ទះបងប្រុសមានលក្ខណៈយ៉ាងម៉េចដែរ បងប្រុស?

ខ៖ ផ្ទះបូរាណ។

ក៖ ហើយអញ្ចឹង ជាប្រភេទផ្ទះទាប ឬមួយផ្ទះខ្ពស់ពីដីលោកពូ?

ខ៖ ផ្ទះខ្ពស់ពីដី។

ក៖ ហើយអញ្ចឹង សំរាប់ផ្ទះមួយនឹង តើអ្នកណាគេបានកសាងឡើងដែរ បងប្រុស?

ខ៖ ផ្ទះនឹងឪពុករបស់ខ្ញុំជាអ្នកធ្វើឡើង។

ក៖ ហើយអញ្ចឹងសំរាប់ផ្ទះមួយនឹង តើឪពុករបស់បងប្រុសគាត់ធ្វើឡើងដោយខ្លួនឯង ឬមួយគាត់ជួលគេអោយធ្វើអោយដែរ​ បងប្រុស?

ខ៖ ឪពុករបស់ខ្ញុំគាត់ធ្វើខ្លួនគាត់។

ក៖ ហើយអញ្ចឹង សំរាប់សំភារៈធ្វើផ្ទះមួយនឹង តើគាត់បានមកពីណាដែរ​ បងប្រុស?

ខ៖ គាត់ជាជាងឈើស្រាប់ ហើយអញ្ចឹងសំភារៈគាត់ធ្វើខ្លួនឯង។

ក៖ ហើយអញ្ចឹង សំរាប់សសរ ឈើអីគាត់បានមកពីណាដែរ គាត់ទៅកាប់ដោយខ្លួនឯង ឬមួយគាត់ទៅទិញគេដែរ​ បងប្រុស?

ខ៖ បើនិយាយទៅផ្ទះនឹងគាត់ផ្សែផ្សំ (ផ្សែផ្សំ មានន័យថា សន្សំនៅទីនេះបន្តិច ហើយសន្សំនៅទីនោះបន្តិច)។

ក៖​ អញ្ចឹងមានន័យថា ពេលគាត់ធ្វើផ្ទះអោយគេហើយនៅសល់គាត់សន្សំមកដើម្បីយកមកធ្វើផ្ទះខ្លួនឯង។ ហើយអញ្ចឹងសំរាប់បងប្រុសវិញ តើបងប្រុសមានដូចជាជំនាញដែលបន្តវេនពីក្រុមគ្រួសារ ដូចជា វេញវល្លិ៍ផ្តៅ ឬក៏ជំនាញធ្វើស្ករត្នោតអីចឹង បងប្រុសធ្លាប់មានទេ?

ខ៖ ធ្វើស្ករត្នោតចេះ តែបើវេញខ្សែវេញអីអត់ចេះទេ។

ក៖ ហើយសំរាប់ជំនាញធ្វើស្ករត្នោតនឹង តើនរណាគេជាអ្នកបង្រៀនបងប្រុសដែរ?

ខ៖ ឪពុករបស់ខ្ញុំគាត់ជាអ្នកបង្រៀនខ្ញុំ។

ក៖ អូ! អញ្ចឹងឪពុករបស់បងប្រុសគាត់ចេះហើយគាត់បន្តវេនមកអោយបងប្រុស។ ហើយអញ្ចឹង សំរាប់ជីវិតរបស់បងប្រុសធ្លាប់ឆ្លងកាត់សម័យសង្រ្គាមទេ បងប្រុស?

ខ៖ ធ្លាប់ឆ្លងកាត់តើ។

ក៖ ហើយអញ្ចឹង សំរាប់សម័យសង្រ្គាមពលពតនឹងគេចាត់បងប្រុស ឬអោយបងប្រុសធ្វើអ្វីដែរ នៅណាដែរ?

ខ៖ ជំនាន់ពលពតនឹង ខ្ញុំកាលនឹងនៅតូចគេអោយមើលក្របី។

ក៖ នៅកន្លែងណាដែរ​ បងប្រុស?

ខ៖ នៅនឹងភូមិមង់យើងនឹង។

ក៖ ហើយអញ្ចឹង គេអត់មានជំលៀសបងប្រុសទៅកន្លែងផ្សេងអីទេ?

ខ៖ ក្នុងឆ្នាំមួយពាន់ប្រាំបួនរយចិតសិបប្រាំបីគេបានជំលៀសខ្ញុំទៅភូមិអ្នកតាទ្វា។

ក៖ អូ! ភូមិអ្នកតាទា្វនឹង នៅកន្លែងណាដែរ បងប្រុស?

ខ៖ នៅស្រុកអូររាំងឪ។

ក៖ អូ! នៅស្រុកអូររាំងឪ ហើយពេលចប់បានគេអោយត្រឡប់មកវិញ។

ខ៖ ពេលបានគេអោយមកវិញ។ ជំនាន់នឹងនៅតូច យប់ឡើងមើលឃើញតែគ្រាប់កាំភ្លើងគេបាញ់ចង្វាច់ឡើងលើ។

ក៖ ហើយអញ្ចឹង កាលជំនាន់នឹង តើបងប្រុសគេអោយនៅជុំជាមួយឪពុកម្តាយដែរ ឬក៏គេអោយនៅបែកគ្នា?

ខ៖​ ជំនាន់នឹងខ្ញុំនៅជុំជាមួយឪពុកម្តាយ។

ក៖ អូ! នៅជុំគ្នាដែរ! ហើយអញ្ចឹង តើក្នុងជីវិតរបស់បងប្រុសមានពេលដែលលំបាកជាងគេទេ បងប្រុស?

ខ៖​ មានតើ។

ក៖ ហើយអញ្ចឹង ពេលណាដែរ ដែលបងប្រុសគិតថាលំបាកខ្លាំងជាងគេបំផុត?

ខ៖ លំបាកខ្លាំងជាងគេបំផុតនឹង ពេលដែលឪពុករបស់ខ្ញុំគាត់ស្លាប់ទៅ ហើយខ្ញុំក៏ធ្លាក់ខ្លួនឈឺដែរ រហូតមកដល់ឥលូវនឹងខ្ញុំនៅតែញ័រខ្លួនធ្វើការងារធ្ងន់អត់កើតទេ។

ក៖ ហើយអញ្ចឹង បងប្រុសធ្លាប់មានបទពិសោធន៍ល្អៗក្នុងជីវិតដូចជារៀបការកូន ឬក៏បុណ្យទាននៅក្នុងផ្ទះធ្លាប់មានទេ?

ខ៖ រៀបការកូនអត់ធ្លាប់មានទេ តែបើបុណ្យតិចតួចនៅក្នុងផ្ទះធ្លាប់មាន។

ក៖ ហើយអញ្ចឹង នៅពេលមានកម្មវិធីចឹងម្តង តើបងប្រុសមានអារម្មណ៍យ៉ាងដូចម្តេចដែរ បងប្រុស?

ខ៖ ​​​​​​​​​​​​​​​​​​​​​​​​ពេលមានកម្មវិធីម្តងៗគឺសប្បាយចិត្ត។

ក៖ ហើយអញ្ចឹងសំរាប់បងប្រុសកាលនៅក្មេងៗ តើបងប្រុសធ្លាប់មានក្តីសង្ឃឹមថាពេលបងប្រុសធំឡើងចង់ធ្វើអ្វីមួយទេ បងប្រុស?

ខ៖ ការស្រមើស្រមៃធ្លាប់មាន តែវាមិនបានសំរេច។

ក៖ ហើយអញ្ចឹង កាលនឹងបងប្រុសចង់ធ្វើអ្វីដែរ បងប្រុស?

ខ៖ ចង់រៀនអោយចេះដឹងជ្រៅជ្រះនឹងគេចឹងណា។

ក៖ ហើយអញ្ចឹងសំរាប់ចុងក្រោយនេះ បើសិនជាបងប្រុសចង់ផ្តាំផ្ញើរពាក្យសំដីទៅកាន់កូនចៅជំនាន់ក្រោយ តើពូនឹងផ្តាំផ្ញើរពួកគាត់អំពីអ្វីខ្លះដែរ បងប្រុស?

ខ៖ ចំពោះខ្ញុំចង់ផ្តាំផ្ញើរទៅកាន់កូនចៅជំនាន់ក្រោយនឹង សួមអោយកូនចៅខិតខំប្រឹងប្រែងរៀនសូត្រអោយមានចំណេះដឹងខ្ពង់ខ្ពស់ចឹង ហើយអោយជៀសឆ្ងាយផុតពីគ្រឿងញឿនចឹង ។

ក៖ ហ្នឹងហើយ! ហើយអញ្ចឹងសំរាប់ខ្ញុំចុងក្រោយនេះខ្ញុំសូមអរគុណបងប្រុសសំរាប់ពេលវេលារបស់បងប្រុសដើម្បីអោយខ្ញុំសម្ភាសន៍អំពីខ្សែជីវិតរបស់បងប្រុស ហើយចុងក្រោយខ្ញុំសូមជូនពរបងប្រុស សូមអោយបងប្រុសមានសុខភាពល្អ មានកំលាំងមាំមួន មានប្រាជ្ញាវៀងវៃ ហើយសូមជូនពរដល់ក្រុមគ្រួសាររបស់បងប្រុស សូមអោយពួកគាត់ទាំងអស់គ្នាមានសុខភាពល្អ មានប្រាជ្ញាហើយជោគជ័យរាល់កិច្ចការងារដែលគាត់ប្រកបប្រចាំថ្ងៃនឹង ហើយខ្ញុំសង្ឃឹមថាតាមរយៈការសម្ភាសន៍នេះ នឹងជួយដល់កូនចៅរបស់បងប្រុសដើម្បីពួកគាត់រៀនពីប្រវត្តិរបស់បងប្រុស ហើយចងចាំពីជីដូនជីតា ដើម្បីពួកគាត់ចាំថា លោកតារបស់ខ្ញុំ ឪពុករបស់ខ្ញុំគាត់ធ្លាប់មានជីវិតដែលតស៊ូ លំបាក ចឹងដើម្បីពួកគាត់ ពេលដែលពួកគាត់ជួបនៅការលំបាកនឹងពួកគាត់អាចតស៊ូដូចយើងដែរ។ ចឹងអរគុណច្រើនណាស់បងប្រុសសំរាប់ការសម្ភាសន៍។

សង្ខេបៈ បងប្រុស ជួង សារ៉ាន់ គាត់មានអាយុសែសិបប្រាំមួយឆ្នាំ ហើយគាត់បានកើតនៅភូមិមង់ទី៧ ឃុំមង់រៀវ ស្រុកត្បូងឃ្មុំ ខេត្តត្បូងឃ្មុំ ហើយគាត់មានបងប្អូនប្រាំមួយនាក់ ហើយគាត់ជាកូនទីពីរ ហើយបងស្រីរបស់គាត់បានស្លាប់ដោយសារជម្ងឺរបេងឆ្អឹងខ្នង។ ម្តាយរបស់គាត់នៅមានជីវិតរស់នៅទេ តែឪពុករបស់គាត់បានស្លាប់ហើយ។ ឪពុករបស់គាត់បានស្លាប់ដោយសារជម្ងឺលើសឈាម ហើយនឹងជម្ងឺក្រពះ។ ក្នុងសម័យសង្រ្គាមគាត់នៅក្មេងចឹងហើយគេបានអោយគាត់នៅមើលក្របី ហើយក្នុងឆ្នាំមួយពាន់ប្រាំបួនរយចិតសិបប្រាំបីពួកពលពតបានជំលៀសគាត់ទៅដល់ស្រុកអូររាំងឪ ហើយដល់ចប់សម័យសង្រ្គាមទើបគាត់ត្រឡប់មកវិញ។ ក្នុងជីវិតរបស់គាត់ពេលដែលលំបាកជាងគេ នៅពេលដែលឪពុកគាត់បានស្លាប់ហើយគាត់បានធ្លាក់ខ្លួនឈឺខ្លាំង តែគាត់នៅតែមានការតស៊ូជាខ្លាំង។